《寿陈唯生 其二》
清代·祝书根

天生孝友属斯人，鼓吹笙簧见性真。报国未忘儒者事，出山遂现宰官身。

万家春献跻堂酒，五色云开揽揆辰。室有儿曹麟骥似，便当一顾傲风尘。

作者简介：字味三，名诸生。为人诙谐倜傥，有东方曼倩之风。酒肆茶寮，足迹殆遍。中年尝客李观察经楚幕中，易代后旋里，与祝丹卿吏部等，共结陶社。善推敲，人有以诗就政者，一时有诗医之称。年六十馀卒。